Az első népzenei klip

Németországban turnéztunk, amikor egy „new wave” klubba kaptunk

meghívást. Természetesen ezt előre nem tudtuk, csak amikor

megérkeztünk a helyszínre, akkor láttuk a hupilila, hupizöld, hupirózsaszín

színekből, hogy talán nem jó helyen vagyunk.

A DJ nyomta az iszonyatos gépzenét, majd’ szétcsattant a fejünk.

A szervező ötlete az volt, hogy hallgassanak a fiatalok egy kis élő

zenét. Az, hogy magyar népzene fog szólni, meglepetés volt mindenkinek.

Próbáltunk visszakozni, hogy talán nem kellene játszanunk,

mert ide nem illik ez a műfaj, amit mi képviselünk, de a válasz

könyörtelen volt: „Ezt meg kell csináljátok!”. Hát, jó! Elő a hangszerekkel.

Lekapcsoltattuk a zenét, a bárban folytatódott a mix italok keverése,

a billiárdasztalnál egy pillanatra felkapták a fejüket a csöndre,

majd játszottak tovább.

Mi rázendítettünk egy vérforraló zenére, és csak nyomtuk, csak

nyomtuk, tiszta szívünkből. Először döbbent csend, aztán megfagyott

a levegő. Nem hagytuk abba és egy pár perc múlva érdeklődő

pillantásokat láttunk. Egyre közelebb jöttek, nézték a hangszereket,

hallgatták a muzsikát. Abbamaradt a biliárdozás, a mixer ritmusra

kezdte rázni a shakert. Elindultak a lábak, ütötték a ritmust, voltak,

akik valami táncfélét is elkezdtek járni. Egy negyedóra múlva aztán

teljesen ráhangolódtak a magyar népzenére, és ha abbahagytunk

egy számot, óriási üdvrivalgásba kezdtek, és követelték, hogy játsz-

szunk még. A lényeg, hogy egy fergeteges estét zártunk, nem győztük

az italmeghívásaikat elfogadni.

Természetesen itthon sokaknak meséltük ezt az élményünket,

míg Csepella Lehel barátunk felkiáltott:

– Ezt meg kell csinálni egy klipre! Ez legyen az első Téka Klip!

Persze láttuk már sok rock-zenekar klipjét, de hogy népzenei

együttesnek legyen ilyen, azt elképzelni sem tudtuk. Egy szó, mint

száz, szóltak Jancsó Nikának, aki híres operatőrnek számított, és

elvállalta a forgatást.

Szereztünk egy lepusztult pincehelyiséget, a bátyám biliárdasztalát

elkértük mint kelléket. Mondjuk a szállítás nem volt egyszerű,

mert hihetetlen nehéz egy biliárdasztal. A bárpultot is megterveztük,

hogy olyan legyen a hatás, mint a németországi „new wave” kocsma.

Mindenki segített, kész volt a helyszín a forgatásra. Kardos Peti

barátunkat állítottuk be a mixer szerepébe, színes italokat hoztunk,

ami jól mutatott a kamerában. A táncosok – Németh Ildikó és Gémesi

Zoli „Kinder” – eljátszották, hogy éppen csak unottan biliárdoznak.

A többi statiszta is játszotta a szerepét.

Fekete-fehér képpel indul a klip, mi belépünk a klubba, és rázendítünk.

Majd színessé válik a kép, és elindul az a történet, amit

Németországban átéltünk. Csepella Lehi, aki nagyon jól biliárdozott,

lökött egy olyan poént, amit csak a legprofibbak tudnak, hiszen

először úgy érzékeled, hogy nem találta el a golyót, de háromszor

körbemegy asztalon és a végén éppen „megpuszilja” a harmadik

golyót! Óriási! Rögzítettük kamerára. Nekem az volt a szerepem,

hogy bejövetelkor ráülök a billiárdasztal szélére, meglátom a golyót,

és mintha a legjobb billiárdos lennék, kézzel elgurítom, és akkor jön

az a profi találat. Zenélünk, mindenki elkezdi élvezni, a végén pedig

egy fergeteges táncot lejtenek a „new wave” fiatalok.

Mindezt egy TV-riportban Kudlik Júliával készült beszélgetés után

megosztottuk a televíziónézőkkel is, mint az első népzenei klipet,

ami óriási sikert aratott. Jelenleg a YouTube-on, a Téka Archívumban

lehet megnézni.